讀諸葛武侯傳
作者：李綱
朝代：宋

paragraphs: 天下兵戈正雲沸，伏龍鳳鶵那可致。
掉頭自作梁甫吟，壠上躬耕方得意。
將軍漢裔真英雄，惠然三顧草廬中。
心期脗合論世故，如魚得水雲從龍。
指麾顧眄定巴蜀，抗魏連吳分鼎足。
受遺乃在永安宫，歎息君臣難繼躅。
南征五月深渡瀘，上疏北伐遵遺謨。
連年動衆擾關輔，數戰未必非良圖。
大星夜墜驚營壘，壯志雄謀嗟已矣。
至今魚腹淺沙中，八陣依然照江水。